b'\n_START_ARTICLE_\nKlub golih pesti\n_START_SECTION_\nZgodba\n_START_PARAGRAPH_\nNeimenovani Pripovedovalec zgodbe (Norton) je potujo\xc4\x8di uslu\xc5\xbebenec avtomobilske dru\xc5\xbebe, ki trpi za naspe\xc4\x8dnostjo. Njegov doktor mu zavrne vse pro\xc5\xa1nje za zdravila in mu namesto tega predlaga obisk podporne skupin, da bi izkusil, kaj pomeni pravo trpljenje. Pripovedovalec se udele\xc5\xbei sestanka podporne skupine za mo\xc5\xa1ke, ki trpijo za posledicami raka na modih. Pretenta jih v mi\xc5\xa1ljenje, da je eden od njih, nato pa ugotovi, da je popolno spro\xc5\xa1\xc4\x8danje \xc4\x8dustev prav to, kar je potreboval, da lahko spet normalno spi. Pripovedovalec postane odvisen od igranja \xc5\xbertve v podpornih skupinah, a ko sre\xc4\x8da nekoga, ki po\xc4\x8dne isto, Marlo Singer, ga njena prisotnost moti, zato se dogovorita, da se bosta izogibala obisku istih podpornih skupin._NEWLINE_Po letu domov s slu\xc5\xbebene poti najde Pripovedovalec svoje stanovanje v ru\xc5\xa1evinah, uni\xc4\x8deno v eksploziji. Na pomo\xc4\x8d pokli\xc4\x8de Tylerja Durdena, izdelovalca mila, s katerim se je spoprijateljil na letalu. Oba mo\xc5\xa1ka se nato dobita v baru, kjer po pogovoru o tem, kak\xc5\xa1na bedarija je potro\xc5\xa1ni\xc5\xa1tvo, Tyler povabi Pripovedovalca k sebi domov. Zunaj bara Tyler zahteva od Pripovedovalca, da ga udari; oba se nato zapleteta v pretep, po katerem se Pripovedovalec vseli v Tylerjevo razpadajo\xc4\x8do hi\xc5\xa1o. Ti pretepi zunaj bara postanejo navada in za\xc4\x8dnejo privabljati mno\xc5\xbeice mo\xc5\xa1kih. Boji se nato preselijo v klet bara, kjer uradno ustanovijo Klub golih pesti._NEWLINE_Pripovedovalec dobi klic od Marle Singer, ki je vzela preveliko mero zdravil, a ji zavrne pomo\xc4\x8d in spusti slu\xc5\xa1alko telefona. Nanj se nato javi Tyler, ki ji pride na pomo\xc4\x8d in jo re\xc5\xa1i. Tyler in Marla postaneta spolno aktivna in Tyler posvari Pripovedovalca, naj ne govori z Marlo o njem. Medtem se po de\xc5\xbeeli pojavi ve\xc4\x8d "klubov golih pesti", ki se pod Tylerjevim vodstvom spremenijo v proti-materialisti\xc4\x8dno in proti-korporacijsko organizacijo z imenom "Project Mayhem". Pripovedovalec se prito\xc5\xbei Tylerju, da bi rad bil bolj vpleten v dela organizacije, a Tyler nenadoma izgine. Ko med ponesre\xc4\x8deno sabota\xc5\xbeno operacijo \xc4\x8dlan organizacije pade pod streli policije, poskusi Pripovedovalec ustaviti projekt, zato sledi Tylerju po sledi njegovih letalskih letov po de\xc5\xbeeli. V nekem mestu \xc4\x8dlan organizacije pozdravi Pripovedovalca kot Tylerja Durdena. Zmedeni Pripovedovalec pokli\xc4\x8de Marlo in ugotovi, da je tudi ona prepri\xc4\x8danja, da je on Tyler Durden. Pripovedovalec nenadoma v sobi zagleda Tylerja, ki mu razlo\xc5\xbei, kaj je disociativna motnja identitete - da sta lo\xc4\x8deni osebnosti v enem telesu in da ima Tyler nadzor nad njim medtem ko Pripovedovalec spi._NEWLINE_Pripovedovalec se po pogovoru onesvesti. Ko se prebudi, po svojem telefonskem dnevniku ugotovi, da je Tyler med njegovim spanjem opravljal telefonske klice. Odkrije njegov na\xc4\x8drt za izbris dolga velike ve\xc4\x8dine ljudi z uni\xc4\x8denjem zgradb, v katerih so kreditni podatki bank in podjetij, kar bi ustvarilo kaos in anarhijo. Pripovedovalec poskusi opozoriti policijo, a ko ugotovi, da so tudi med njimi \xc4\x8dlani organizacije, posku\xc5\xa1a sam razoro\xc5\xbeiti bombe v kleteh stavb. Tyler ga znova ustavi in prestavi v varno zgradbo, od koder bodo opazovali uni\xc4\x8denje. Pripovedovalec, v katerega ima Tyler uperjeno pi\xc5\xa1tolo, se zave, da si deli telo s Tylerjem, torej on sam dr\xc5\xbei pi\xc5\xa1tolo. Pi\xc5\xa1tolo si usmeri v usta in spro\xc5\xbei, a se ustreli skozi lice, ne da bi se ubil. Tyler se zgrudi z izhodno rano skozi zadnji del glave, in Pripovedovalec si ga neha domi\xc5\xa1ljati. Tisti trenutek prispejo \xc4\x8dlani organizacije z ugrabljeno Marlo in ker verjamejo, da je Pripovedovalec Tyler Durden, ju na njegov ukaz pustijo sama. Zunaj se zasli\xc5\xa1ijo zvoki eksplozij in ru\xc5\xa1enja zgradb. Film se kon\xc4\x8da s Pripovedovalcem in Marlo z roko v roki, medtem ko opazujeta opusto\xc5\xa1enje.\n_START_SECTION_\nTeme\n_START_PARAGRAPH_\nFincher je rekel, da je Klub golih pesti film o "odra\xc5\xa1\xc4\x8danju", kot film The Graduate iz leta 1967, a za ljudi v njihovih tridesetih. Pripovedovalca zgodbe je opisal kot navadnega \xc4\x8dloveka, povpre\xc4\x8dne\xc5\xbea, in ga pustil neimenovanega v filmu, \xc4\x8deprav ga v scenariju kli\xc4\x8dejo "Jack". Pripovedoval\xc4\x8devo ozadje je opisal takole: "Trudil se je narediti vse, kar so ga nau\xc4\x8dili; sku\xc5\xa1al je najti svoje mesto v tem svetu tako, da se je pretvarjal da je nekdo drug." Pripovedovalec je nezmo\xc5\xbeen najti veselje, zato potuje po poti razsvetljenja, na kateri mora "ubiti" svoje star\xc5\xa1e, svojega boga, in svojega u\xc4\x8ditelja. Na za\xc4\x8detku filma ubije svoje star\xc5\xa1e. S Tylerjem Durdenom ubije svojega boga tako, da po\xc4\x8dne stvari, ki jih ne bi smela po\xc4\x8deti. Da dokon\xc4\x8da svoj proces odra\xc5\xa1\xc4\x8danja, mora ubiti \xc5\xa1e svojega u\xc4\x8ditelja, Tylerja Durdena._NEWLINE_Njegov karakter je tako obratna razli\xc4\x8dica arhetipa iz filma The Graduate, postavljena v devetdeseta leta: "nekdo, ki pred sabo nima celega sveta mo\xc5\xbenosti, nekdo ki nima nobenih mo\xc5\xbenosti; dobesedno nobene ideje nima, kako bi spremenil svoje \xc5\xbeivljenje." Zaradi tega je zmeden in razjarjen, in v tej jezi in zmedi reagira na svoje okolje tako, da v svojih mislih ustvari Tylerja Durdena, ki je pravi Nietzschejev \xc3\xbcbermench. Tyler je vse, kar ho\xc4\x8de Pripovedovalec biti, a do Pripovedovalca ne \xc4\x8duti posebnih \xc4\x8dustev in mu ne pomaga soo\xc4\x8dati se s te\xc5\xbekimi odlo\xc4\x8ditvami v njegovem \xc5\xbeivljenju. Fincher razlo\xc5\xbei: "Tyler jemlje \xc5\xbeivljenje zelo idealisti\xc4\x8dno in se ne ubada s kompromisi resni\xc4\x8dnega \xc5\xbeivljenja, ki jih pozna moderni \xc4\x8dlovek. Tyler ve, da nismo resni\xc4\x8dno potrebni za ve\xc4\x8dino stvari, ki se dogajajo. So zgrajene in delajo, z ali brez nas." Izvr\xc5\xa1ilni ljudje v studiju so se bali, da bo tak\xc5\xa1no sporo\xc4\x8dilo filma preve\xc4\x8d "zlove\xc5\xa1\xc4\x8de in uporni\xc5\xa1ko", zato se je Fincher trudil dodati humor, ki je omilil zlove\xc5\xa1\xc4\x8dnost, da bi namesto tega izpadlo bolj "sme\xc5\xa1no in uporni\xc5\xa1ko"._NEWLINE_Nezanesljivi Pripovedovalec filma se ne zave takoj, da Tyler Durden izvira iz njega in da si ga le domi\xc5\xa1lja. Prav tako zmotoma promovira klube golih pesti kot na\xc4\x8din, da se po\xc4\x8diti\xc5\xa1 mo\xc4\x8dnega, \xc4\x8deprav se Pripovedoval\xc4\x8dev izgled in postava s \xc4\x8dasom slab\xc5\xa1ata, medtem ko se Tylerjeva izbolj\xc5\xa1uje. \xc4\x8ceprav Tyler sprva ka\xc5\xbee isto \xc5\xbeeljo po "pravih spopadih" kot Pripovedovalec, se ta s \xc4\x8dasom sprevr\xc5\xbee v nihilisti\xc4\x8dno obna\xc5\xa1anje, posve\xc4\x8deno zavra\xc4\x8danju in uni\xc4\x8denju institucij in monetarnih sistemov. Njegova impulzivna nrav se ka\xc5\xbee kot privla\xc4\x8dna in osvobujajo\xc4\x8da tako za Pripovedovalca kot za ostale \xc4\x8dlane projekta Mayhem. Tylerjev odnos do njih postaja vse manj \xc4\x8dlove\xc5\xa1ki, saj jim ukazuje z megafonom, podobno kot upravljavci tabori\xc5\xa1\xc4\x8d v kitajskih prevzgojnih tabori\xc5\xa1\xc4\x8dih. Pripovedovalec se oddalji od Tylerja in na koncu prispe do kompromisa med svojima dveha osebnostnima._NEWLINE_Edward Norton pravi: "\xc4\x8cutim, da je Klub golih pesti resni\xc4\x8dno... segel v obup in paralizo, ki jo ljudje \xc4\x8dutijo, ker so podedovali ta vrednostni sistem ogla\xc5\xa1evanja." Brad Pitt je rekel: "Klub golih pesti je metafora za na\xc5\xa1o potrebo po ru\xc5\xa1enju zidov, ki jih postavljamo okoli sebe in preprosto storiti nekaj, da lahko prvi\xc4\x8d okusimo pravo bole\xc4\x8dino." Klub golih pesti ima mnogo skupnih to\xc4\x8dk s filmom Rebel Without a Cause iz leta 1955; oba pritiskata na frustracije ljudi, ki \xc5\xbeivijo v sistemu. Osebe, ki so \xc5\xa1le skozi dru\xc5\xbebeno sterilizacijo, so zmanj\xc5\xa1ane na generacijo "opazovalcev". Kultura, v kateri ogla\xc5\xa1evanje definira dru\xc5\xbebeno normo za "zunanje pokazatelje veselja", povzro\xc4\x8di nepotrebno iskanje materialnih dobrin, ki nadomesti veliko bolj potreben lov na notranjo, duhovno sre\xc4\x8do. V filmu najdemo reference na podjetja Calvin Klein, IKEA in Volkswagen New Beetle. Nortoj pravi o slednjem: "Uni\xc4\x8dimo ga ... ker se zdi klasi\xc4\x8den primer marketin\xc5\xa1kega na\xc4\x8drta Baby Boomer generacije, ki nam prodaja nazaj na\xc5\xa1o lastno kulturo." Njegov karakter se v filmu sprehodi skozi svoje stanovanje in v spremljavi vizualnih efektov na\xc5\xa1teva svoje \xc5\xa1tevilne IKEA produkte. Fincher opi\xc5\xa1e Pripovedoval\xc4\x8dev zanos: "\xc5\xbdivljenje s temi predmeti mu ustvarja la\xc5\xbeen ob\xc4\x8dutek sre\xc4\x8de."_NEWLINE_Nasilje v klubih golih pesti ne slu\xc5\xbei promoviranju ali poveli\xc4\x8devanju fizi\xc4\x8dnih spopadov, ampak da lahko udele\xc5\xbeenci za\xc4\x8dutijo nekaj razen otopelosti, ki je druga\xc4\x8de standardna v dru\xc5\xbebi. Norton je verjel, da boj med mo\xc5\xbemi odstrani njihov strah pred bole\xc4\x8dino in njigovo zana\xc5\xa1anje na materialne pokazatelje \xc4\x8dlovekove vrednosti, kar jim dopusti, da ob\xc4\x8dutijo nekaj res dragocenega. Ko se boji sprevr\xc5\xbeejo v revolucijsko nasilje, se za\xc4\x8dne Pripovedovalec oddaljevati od Tylerja in zavra\xc4\x8dati njegove ideje. Klub golih pesti nala\xc5\xa1\xc4\x8d oblikuje dvoumno sporo\xc4\x8dilo, \xc4\x8digar interpretacija je prepu\xc5\xa1\xc4\x8dena gledalcem. Fincher razlo\xc5\xbei: "Ljubim idejo, da lahko ima\xc5\xa1 fa\xc5\xa1izem brez ponujanja smeri ali re\xc5\xa1itve. Ali ni poanta fa\xc5\xa1izma prav to, da re\xc4\x8de\xc5\xa1 \'To je smer, v katero moramo iti\'? Ampak ta film ne bi mogel biti dlje od ponujanja kakr\xc5\xa1nekoli re\xc5\xa1itve."\n_START_SECTION_\nIgralci\n_START_PARAGRAPH_\nBrad Pitt je Tyler Durden, mo\xc5\xa1ki, ki v moderno urejenem in vseh \xc4\x8dustev oropanem svetu priznava zgolj in samo telesno bole\xc4\x8dino. Le ta mu \xc5\xa1e daje ob\xc4\x8dutek, da resni\xc4\x8dno \xc5\xbeivi in ne le vegetira. Za njegovo vlogo je sprva kandidiral Russel Crowe, a je producent Art Linson za vlogo izbral Pitta._NEWLINE_Edward Norton je Pripovedovalec, \xc4\x8dlovek, ki ga svet japijevske nadvlade vedno bolj utesnjuje in kon\xc4\x8dno pri\xc5\xbeene do nespe\xc4\x8dnosti. Ko spozna Tylerja Durdena, se prvi\xc4\x8d po dolgih mesecih po\xc5\xa1teno naspi. A to je le del njegove zgodbe, ki vam jo bo razkril on sam. Za vlogo Pripovedovalca so v studiu hoteli kak\xc5\xa1nega bolj znanega in seksapilnega igralca, kot sta Matt Damon in Sean Penn, a Fincher se je na koncu odlo\xc4\x8dil za Nortona._NEWLINE_Helena Bonham Carter je Marla Singer, \xc5\xbeenska, pustolovka in hkrati krhko dekle, la\xc4\x8dno ljubezni in pozornosti, ki pa ju i\xc5\xa1\xc4\x8de na napa\xc4\x8dnih poteh. Ne Tyler ne Pripovedovalec nista pravi odgovor na njena vpra\xc5\xa1anja, a vseeno jo privla\xc4\x8dita kot ve\xc5\xa1\xc4\x8do privla\xc4\x8di plamen. Fincherjeva prva izbira za vlogo Marle Singer je bila Janeane Garofalo, a ta zaradi seksualno eksplicitnih scen ni hotela vloge. Ostale kandidatke so bile \xc5\xa1e Reese Witherspoon, Courtney Love in Winona Ryder._NEWLINE_V vlogi Roberta Paulsena sre\xc4\x8damo znanega glasbenika Meat Loafa Adaya, v vlogi naveli\xc4\x8danega lepotca Angel Facea, ki mu Pripovedovalec dodobra zmali\xc4\x8di obraz, pa sre\xc4\x8damo Jareda Leta._NEWLINE_Studio Fox je januarja 1998 sporo\xc4\x8dil novico, da bosta v filmu igrala Brad Pitt in Edward Norton.  Igralca sta se za vlogo pripravljala s te\xc4\x8daji iz razli\xc4\x8dnih borilnih ve\xc5\xa1\xc4\x8din, kot so boks, taekwondo in grappling, ter s te\xc4\x8dajem izdelave mila.'